
Șerban MARCU s-a născut la Brașov, în anul 1977, şi a urmat 
cursurile Liceului de Artă din localitate. Este admis în anul 
1996 la Academia de Muzică „Gheorghe Dima” din Cluj- 
Napoca, la secţia Compoziţie, la clasa compozitorului Cornel 
Ţăranu. Absolvă în anul 2001, rămânând cadru didactic în 
instituţia mai sus menţionată, în cadrul Departamentului de 
Compoziţie-Dirijat, la disciplinele Armonie, Aranjament coral 
şi Compoziţie. Creaţia sa cuprinde muzică instrumentală 
(BalkanToccata pentru orgă, Narcis pentru flaut solo), lieduri 
(Cinci lieduri pentru mezzosoprană și pian pe versuri de 
Lucian Blaga, Cinci madrigale pentru mezzosoprană, clarinet și 
pian, pe versuri de Elena Maria Șorban), lucrări camerale (Cinci bagatele pentru clarinet și 
cvartet de coarde, Toccata impaziente, pentru vioară, clarinet și pian, Necântec pentru fagot și 
cvintet de coarde), lucrări corale (Imnul Heruvic, Tânguiri, Tatăl nostru), un oratoriu (Tinerețe 
fără bătrânețe şi viață fără de moarte), o operă (Lecția), două balete (Arahneea și orfeuridice) şi 
poemul pentru orchestră Acteon. Lucrările sale au fost prezentate atât în cadrul unor 
concerte de autor, în Cluj și în alte orașe (București, Brașov, Bistriţa), cât și în cadrul unor 
festivaluri importante (Toamna Muzicală Clujeană, Festivalul Muzicii Românești — Iaşi, 
Săptămâna Internaţională a Muzicii Noi — Bucureşti). 


REZUMAT 


Lucrarea de faţă își propune o dublă direcție: una memorialistică, amintirea unor momente 
ale discipolatului pe care autorul l-a desfășurat, ca student și doctorand, sub îndrumarea 
compozitorului și profesorului Cornel Ţăranu, și una analitică, prin relevarea unor elemente 
de limbaj și stil în una dintre creaţiile de tinereţe ale maestrului, ciclul de trei lieduri pentru 
voce și pian Cetini negre, pe versurile poetului Lucian Blaga — încă nereabilitat de către statul 
român la momentul curajos al scrierii acestor lieduri —, precum și compararea versiunii de 
voce și pian cu versiunea pentru voce și orchestră. 

Cuvinte cheie: Cornel Ţăranu, lieduri, Lucian Blaga, Cetini negre, Ion Piso, tenor, pian, 
orchestră 


Am răspuns cu drag și cu emoție solicitării adresate de către compozitorul 
şi profesorul Adrian Pop de a contribui cu un articol la volumul care omagiază 
împlinirea de către maestrul Cornel Ţăranu a frumoasei vârste de 85 de ani. Am 
putut alege între a urma o direcţie istoriografică/memorialistică sau una de analiză 


78 


stilistică/estetică sau, mai bine zis, n-am putut alege, pentru că despre lucrările 
maestrului Cornel Ţăranu este greu să vorbeşti fără să te referi la persoana în egală 
măsură extrem de competentă, dar și foarte fermecătoare (sau șarmantă, cum poate 
ar spune domnia sa, folosind, ca de obicei, un franțuzism). Așa că am să încerc să 
împletesc amintirile din perioada studiilor mele cu o serie de consideraţii legate de 
limbajul componistice dintr-un opus de tinereţe al profesorului meu, opus ancorat 
puternic în tradiţia şcolii maestrului Sigismund Toduţă, dar în cadrul căruia 
elementele personale sunt deja extrem de evidente. 

L-am cunoscut, ca boboc, pe maestrul Cornel Țăranu la primul curs de 
compoziţie. Poate părea ciudat, dar sistemul de admitere - diferit în anul 1996, 
anul în care am devenit student, de ceea ce se întâmpla cu 20 de ani mai înainte 
(când se cerea armonizare la patru voci a unui sopran şi a unui bas), şi de bună 
seamă diferit şi de ceea ce se întâmplă azi - nu prevedea, în mod straniu, vreo 
probă de aptitudini componistice. Accederea la clasa de compoziţie se făcea 
exclusiv în baza exprimării acestei opţiuni, şi adevărata „ungere” ca student 
compozitor se petrecea la finele anului 1 de studiu, unde comisia care aprecia 
mapa de lucrări și examenul scris (o temă cu trei variațiuni realizată pe moment, 
pe o melodie dată) avea deja informaţii despre profilul psihologic și caracterial al 
studentului, care vreme un an avusese timp să demonstreze dacă este sau nu 
pasionat, talentat, harnic și serios (condiţii sine qua non ale profesiei de compozitor 
— dacă putem spune că există așa ceva). În micuța sală 70 eram nu mai puţin de 7 
aspiranţi (printre care un misterios domn în vârstă, cu barbă, care a dispărut după 
primul curs), dintre care doar trei am trecut în anul al 2-lea, și doar doi — Tudor 
Feraru și subsemnatul — am absolvit această specializare. 

Pe parcursul celor cinci ani de studii (ce vremuri!... şcoala dura cinci ani) 
am urmat un traseu sinuos, care a pornit de la caietul cu menuete şi poloneze 
pentru Anna Magdalena Bach (cât de complicate sunt lucrurile simple...), şi s-a 
finalizat, trecând prin genuri ca sonata clasică, variaţiunile, rondo-ul, liedul 
romantic, prelucrarea folclorică corală, cvartetul, miniatura impresionistă etc., cu 
lucrările lui Ligeti, Xenakis, Schnittke şi Penderecki, dintre străini, şi Toduţă, Olah, 
Stroe, Marbe şi alții, dintre ai noştri. Maestrul avea răbdare cu noi — oameni porniţi 
de la căldurica confortabilă a sistemului tonal-funcțional — să facem paşii necesari 
spre modalismul diatonic, pe urmă spre modalismul cromatic de inspiraţie 
folclorică, şi apoi, mai departe spre structurile modale sintetice ale secolului al XX- 
lea şi spre gândirea guvernată de principii matematice, simetrie și abstractizare. Ne 
provoca să scriem lucruri la marginea zonei de confort, dar fără să ne aruncăm 
inconștienţi în abis. Lucrarea de diplomă (cum se numea atunci) urma să fie, în 
mod tradiţional, un gen simfonic, vocal-simfonic sau concertant, care să implice o 
orchestră destul de mare. ÎI invidiam pentru capacitatea lui de a vedea, în câteva 
secunde sau într-un minut, defectele pe care eu nu le observam, având lucrarea în 
permanenţă în minte și în preocupări. Şi pe parcursul studiilor am admirat această 

abilitate de a se conecta la vibrația fiecăreia dintre piesele la care lucram, și faptul 
că ştia într-o secundă ce nu „funcționează” (un termen extramuzical, dar extrem de 
plastic, care sugerează că o lucrare nouă este un fel de motor, care trebuie să 
pornească la cheie, altfel fiind doar o adunătură de fiare nefolositoare): „tranziţia 
asta nu merge bine, ajungi forțat spre la bemol major”, „finalul nu este 
convingător: piesa se încheie, dar nu se termină” sau „momentele astea două nu 
stau bine în aceeași lucrare, nu se împacă; păstrează-le și poate faci două piese 
diferite”. Fiind acum în situaţia de a-i învăţa compoziţie pe alţii, mă întreb adesea 
ce ar fi spus oare maestrul în locul meu, dacă nu cumva observaţiile pe care le fac 
ţin de nivelul superficial şi de elementele decorative (uneori stângaci realizate de 
către studenţi), şi nu de substanţa interioară şi intimă a piesei, ale cărei fisuri sunt, 
deşi mai grave, cu certitudine mai greu de observat,. 

Una dintre expresiile care mi-a rămas în minte — și, mai mult decât atât, am 
preluat-o şi eu fără să vreau — este „nu-i neapărat greșit”. În muzică, nu totul este 
în alb și negru. Cele mai multe situaţii au diverse nuanţe de gri, și termenii „mai 
reușit” şi „mai puţin reușit” sunt mai adecvaţi decât „corect” şi „greşit”. „Nu-i 
neapărat greșit”, spunea, ca să nu ne reteze aripile, dar noi cam știam că asta 
însemna... să facem bine şi să căutăm altceva, sau să lăsăm aşa doar dacă 
reevaluăm respectivul moment muzical şi chiar ne identificăm sută la sută cu el. 
De cele mai multe ori, nesigur şi dornic să învăţ, căutam altă soluție muzicală. Altă 
vorbă era „nu modifica, ci fă altă variantă” (cu completarea subînţeleasă „...că s-ar 
putea mai degrabă să strici şi ce e bine, și o să plângi după varianta veche” — asta în 
vremurile în care compoziţia se făcea cu creionul pe hârtie, nu cu ajutorul 
computerului și al softurilor de tehnoredactare muzicală, cu ajutorul cărora e foarte 
comod să produci variante succesive ale lucrării). Uneori, când vedea că spre 
sfârşitul paginii barele de măsură se aglomerează treptat și acordul final abia-abia 
încape, spunea hâtru: „n-ai vrut să începi o pagină nouă?”. 

De fapt, o anumită ironie bonomă (pe care încerc s-o cultiv la rândul meu, 
în stilul — sper — propriu) l-a caracterizat întotdeauna. Cursurile erau o desfătare, o 
explozie de informaţie și un exemplu de seducţie — cursurilor de compoziţie li s-au 
adăugat în anii 4 şi 5 cele de stilistică, unde am sondat elementele specifice ale 
curentelor din prima jumătate a secolului al XX-lea. Exemplele muzicale audio — 
ascultate pe cumplitele magnetofoane, uzate fizic și moral — și partiturile erau 
uneori din studioul acustic şi din biblioteca Conservatorului, dar de multe ori erau 
din biblioteca personală, unele cu dedicaţii scrise pe prima pagină. Maestrul își 
pigmenta cursurile de compoziţie cu referiri la diverse întâlniri pe care le avusese 
cu personalităţi despre care noi știam doar din cărţi, referiri care ne paralizau, 
intimidându-ne pentru un moment: „când i-am arătat lui Xenakis partitura mea, a 
spus că...” (poate că nu despre Xenakis era vorba, nu mai rețin, citez din 
memorie...), şi altele de acest fel. Ştiam că participase, la Paris, la cursurile lui 
Olivier Messiaen, şi ne povestea amuzat cum Messiaen — preocupat, după cum se 

ştie, de transpunerea în muzică a cântecului păsărilor — aducea la ore niște planşe 
micuţe, ca să le arate studenţilor imagini cu păsările studiate, şi nu uita niciodată la 
final să le ceară înapoi, extrem de atent să le primească pe toate. „Ce să fi făcut noi 
cu păsările lui?”, râdea maestrul. Vocabularul profesorului Cornel Ţăranu era plin 
de franțuzisme, iar uneori arunca cu alint şi câte un „cum se spune asta pe 

românește?...”. Cunoscător al mai multor limbi străine, ne-a mărturisit că ştie chiar 
şi cuvinte în limba rromani, şi ne-a și exemplificat — în lucrarea Cântece nomade apar 
asemenea cuvinte. De fiecare dată când îl văd pe maestrul Ţăranu vorbind în 
public, apreciez capacitatea sa de a fi în același timp serios și glumeţ, de a pune 
într-o lumină caldă şi accesibilă lucrurile pe care le prezintă, fără să le ridice la 
înălțimi de neatins, dar şi fără să le vulgarizeze. 

Maestrul aducea uneori, nu foarte des, pentru a exemplifica tehnici de 
compoziţie diverse, și lucrări proprii. La vremea aceea, și cu nivelul meu de 
pregătire muzicală axat mai mult pe muzica tonal-funcțională, mi se păreau dure și 
ermetice, colțuroase și negre, deși îmi amintesc și acum cum m-au cucerit de la 
prima audiție Testamentul călugăriței Teofana sau Cântecele nomade. Se scuza, parcă, 
dacă piesa era prea „frumoasă”: „eh, ăsta e genul de lucru pe care-l poţi scrie o 
singură dată” (despre Testament). Maestrul ne-a și spus, la un moment dat, că ştie 
că muzica lui este mai întunecată, plină de grimase, dar întunericul venea din 
diferitele aspecte biografice, trecute cu discreţie sub tăcere. Am reconsiderat mai 
târziu aceste lucrări, reascultându-le, descoperind poezia care se ascunde uneori 
înăuntru. Îmi amintesc că l-am deranjat, ani mai târziu, într-o problemă 
administrativă, întrerupând într-un moment de tăcere un curs de analiză. 
Ascultasem dincolo la ușă, ca să prind momentul potrivit pentru a intra, şi muzica 
fusese foarte frumoasă. „Ce piesă a fost asta?”— nu m-am putut eu abţine — „N-am 
recunoscut-o... E foarte frumoasă”. Era piesa lui. Ne-o arătase, pe vremuri, o 
auzisem în studenţie, dar între timp crescusem şi aveam alte urechi „de auzit”. 

Cel mai prețios lucru pe care l-a semănat în noi, dincolo de ceea ce se 
numește „tehnică componistică”, este gustul muzical. Prin selecţia pieselor, prin 
felul cum orienta analiza, prin observaţiile pe care le făcea asupra exerciţiilor 
noastre de compoziţie ne arăta, fără să spună explicit, diferenţa dintre valoare și 
kitsch, dintre profunzime şi efect superficial și ieftin. 

Altă valoare pe care a plantat-o în conștiința noastră a fost dragostea 
pentru cultura română şi pentru muzica autohtonă. Fără vorbe mari și piepturi 
umflate, ne-a învăţat să prețuim un anumit specific românesc, care traversează 
toate capodoperele secolului al XX-lea, perioada în care compozitorii noştri s-au 
oprit din a imita muzica Occidentului și au căutat drumuri proprii de exprimare. Și 
în prezent, după cum se știe, maestrul Ţăranu se implică într-o lăudabilă și 
valoroasă muncă de arheologie muzicală, scoțând la lumină lucrări de școală ale lui 
George Enescu, piese care arată drumul pe care l-a făcut marele nostru compozitor 

de la cultura europeană la cea românească și pe urmă, mai adânc, spre 
profunzimile propriei conștiințe creatoare. 

Am ales ca obiect al analizei ciclul de trei lieduri Cetini negre, scrise pe 
versurile poetului Lucian Blaga, pentru că, pe de-o parte, este una dintre lucrările 
maestrului pe care le ador, iar pe de altă parte pentru că primul dintre ele este scris 
în 1957, înainte ca maestrul să fi împlinit 22 de ani, vârstă apropiată de cea pe care 
o aveam în anii când domnia-sa și-a pus amprenta asupra dezvoltării mele 
profesionale; celelalte două lieduri sunt scrise în 1958. Am ales această piesă pentru 
că povestea scrierii şi interpretării ei dezvăluie despre autor trăsături de caracter 
care stau mai în adânc decât acel strat pe care un profesor îl face accesibil 
studenţilor săi — cum sunt amintirile povestite în paginile anterioare. Cetini negre 
este lucrarea de debut a compozitorului Cornel Ţăranu, proaspăt absolvent al 
studiilor universitare la clasa maestrului Sigismund Toduţă, și este o formă de 
rebeliune împotriva nedreptăţii pe care regimul comunist i-o făcuse poetului și 
filosofului Lucian Blaga, împins în umbră şi considerat „poet filozof idealist 
mistico-religios”. După prima audiție a versiunii orchestrale (în 1958, cu orchestra 
Filarmonicii) lucrarea i-a fost adusă în atenţie poetului pe data de 9 mai, chiar de 
ziua sa. În articolul scris cu ocazia centenarului Sigismund Toduţă, Cornel Ţăranu 
îşi aminteşte despre relația maestrului său cu Lucian Blaga, adăugând un episod 
autobiografic cunoscut, dar care merită mereu rememorat, pentru că reprezintă o 
probă de verticalitate morală: „Ştim că în anii '50 Blaga nu avea drept de 
semnătură decât ca traducător, fiind îndeaproape urmărit de Securitate, iar câţiva 
din prietenii săi apropiaţi, ca doctorul Iubu, chiar arestați. În acest context, Toduţă 
s-a apropiat de Blaga prin gesturi muzicale semnificative, cum ar fi cele două 
lieduri scrise pentru aniversarea poetului (create în 1957). La pensiunea doamnei 
Bolchiș i s-a prezentat în 9 mai înregistrarea făcută de loan Piso! pe un magnetofon 
sovietic ce cântărea greu, ca peste un an să repetăm gestul, de astă dată cu liedurile 
mele Cetini negre, pentru care am fost sever admonestat de «organele» ideologice 
comuniste.” Un gest de curaj și de umanitate, în vremuri în care asemenea atitudini 
erau rău văzute. Maestrul Cornel Ţăranu își amintește, într-un interviu realizat în 
anul 2009 de Radu Constantinescu: „În revista Tribuna trebuia să apară o cronică 
elogioasă a muzicologului Ilie Balea [despre concertul Filarmonicii cu lucrarea 
Cetini negre, n.n.]. N-a mai apărut, a fost scoasă din șpalt, pentru că în acele zile 
avusese loc o plenară a partidului care condamnase misticismul și obscurantismul. 
Iar eu le-am dat pe tavă organelor locale clujene ocazia de a demonstra că așa ceva 
nu trebuie să se mai repete. Timp de doi ani, am fost «oaia neagră» în toate 
şedinţele.”? 


1 loan Piso a realizat prima audiție a ciclului de lieduri Cetini negre, consemnată în cartea sa A Cybernetic 
Study of Speaking and Singing, Cambridge Scholars Publishing, 2017, p. 98. 

2 Radu Constantinescu, interviu cu Cornel Ţăranu în volumul Clujul în ritm de vals imperial. Interviuri, 
Editura Casa Cărţii de Știință, Cluj-Napoca, 2009, p. 104 

Cele trei lieduri în discuţie au la bază poeziile Cetini negre (din volumul 
Nebănuitele trepte, publicat în 1943), Semnal de toamnă (din volumul La cumpăna 
apelor, publicat cu 10 ani mai devreme, în 1933) şi Noapte extatică (din volumul 
Laudă somnului, 1929), deci reprezintă din punct de vedere cronologic un drum 
înapoi, spre începuturi. Ele nu sunt singura oglindire muzicală a liricii blagiene din 
creația compozitorului Cornel Ţăranu: tot în anul 1958 scrie liedul Epitaf, în 1964 şi 
1966 scrie madrigalele pentru voci egale Dorul, dor şi Spune-o-ncet, n-o spune tare, iar 
în 1967 liedul Întoarcere. 

Toate cele trei poezii respiră un aer apăsător, de toamnă și de moarte. 
Referirile la universul religios sunt transparente: „cetini negre”, trimitere spre 
doliu și spre brad, simbolul funerar în tradiția folclorică transilvăneană, „îngeri 
mulți murind”, în poezia Semnal de toamnă, şi „Aşează-ţi în cruce 
gândul și mânile”, trimitere explicită la poziţia răposatului în sicriu. Dintre cele trei 
poezii, prima, Cetini negre, are tonul cel mai „folcloric”: versuri perfect simetrice, de 
opt silabe fiecare, rimă simplă, împerecheată, în timp ce următoarele două poezii 
păstrează tentaţia rimei, dar versurile au lungimi diverse, arătând mai multă 
flexibilitate şi fluiditate. 

Tălmăcirea muzicală a primului lied, Cetini negre, uzează de un limbaj 
modal-cromatic, cu trimiteri fățişe spre folclorul românesc, perfect în ton cu 
conţinutul literar. Mai mult decât atât, fiecare grup de două versuri începe cu 
cuvintele-motto „cetini negre”, iar muzica preia această obsesie, prin repetarea — 
variată — a aceluiași incipit muzical. Indicaţia de tempo/expresie lipseşte, lăsând loc 
unei indicaţii de metronom 3 = 92-96. 


Ce-tini ne - gre su-nă-n ur- mă, 
gR R 
gan SSS 


Exemplul nr. 1: Cetini negre, m. 4-6 


Melodica ondulată are la bază un mod de fa diez eolic (subliniat şi de 
armura de trei diezi), populat cu multe trepte mobile și cromatisme, și cu salturi de 
secundă mărită care aduc culori cromatice. Linia tenorului abundă în ornamente — 
apogiaturi (prezente și în partitura pianului), grupuri de treizecişidoimi — fiecare 
rând melodic cadenţând, ca în muzica folclorică, pe o valoare mai lungă. 
Acompaniamentul, suspendat inițial deasupra vocii soliste, constă într-un soi de 

„ţiitură” lentă, acorduri repetate, care evoluează prin deplasări din aproape în 
aproape. Armoniile sunt specifice secolului al XX-lea: acorduri de cvarte, acorduri 
cu note adăugate, limitrofe clusterului (intervalele verticale de secundă nu se 
aglomerează niciodată într-atât de tare încât să putem vorbi despre clusters). La a 
patra strofă, „Cetini negre-n lume zică / Zvonul brumelor ce pică”, compozitorul 
renunță la armură, centrul modal devenind mai volatil, mai dificil de localizat, 
coagulându-se în cele din urmă într-o zonă cromatică de sol. Acompaniamentul 
atinge în cele din urmă și registrul grav, şi de la discreţia inițială, trecând prin 
momente în care dublează vocea, ajunge să se avânte în gesturi ample, dramatice: 


f 2 
pey =p 
Ce - tini ne - - - gre-n lu - me 
> 
o pi = 
f E be ev 
g Ei 
z I = 
z=: = == 


Exemplul nr. 2: Cetini negre, m. 21-22 


După această culminație, liedul revine la armura de trei diezi și la 
atmosfera inițială, în acompaniament adăugându-se doar o voce care imită liber 
melodia, iar pentru ultimul vers, concluzia în Più piano, „ostenita mea furtună”, 
autorul renunță din nou la armură, producând momentul armonic de maximă 
densitate, acordul cel mai „cețos”, acordul final (fa major cu septimă, cu diverse 
note adăugate): 


Exemplul nr. 3: Cetini negre, m. 35-36 
84 


Liedul al doilea, Semnal de toamnă, cu indicaţia Moderato, nu realizează un 
contrast foarte puternic cu liedul precedent - de fapt, toate cele trei lieduri 
contribuie la realizarea unei atmosfere unitare, care amestecă melancolia cu 
duioșia, doinitul cu oftatul, introspecția cu exclamaţia. Densitatea armonică este 
mai mare, dar melodia păstrează aceeași curgere ondulată, tot în zona unui centru 
fa diez destul de vag, umplându-se în punctul culminant de tensiuni cromatice 
(cromatism întors) şi de ornamente: 


pocof molto rall.. |. _ 
B~ A a m3= DS ez 
z ps 5 z 
i 7 i 7 pf șI 2 R = PE a 
cer - cul în - şe- lă - ciu - - - nii, 
molto rall.. _ _ 
z 3mm ră 
Aa == Sa 

Exemplul nr. 4: Semnal de toamnă, m. 18-19 


Raportarea acompaniamentului la vocea solistă ar putea fi descrisă cel mai 
bine ca fiind heterofonică, adică o cvasidublare, imprecisă, „impreciziile” şi 
disonanţele aducând multă culoare. Spre deosebire de liedul precedent, unde 
crâmpeie de tratare polifonică își făceau apariţia, aici gândirea este strict 
omofonică/heterofonică. 

Liedul final, Noapte extatică, are, după cum arată şi titlul, 
sonoritățile cele mai nocturne: vocea cântă adesea neînsoţită, dinamica este redusă, 
acompaniamentul este destul de rarefiat. Din punct de vedere melodic este 
exploatată ambiguitatea structurilor de tip semiton-ton, care evită vreo centrare 
tonală clară. Planul vertical aduce obsesiv secunda mare, prezentă atât în mişcare 
orizontală — melodii de secunde mari paralele — cât și multiplicată pe verticală, în 
structuri armonice apropiate clusterului, și, alături de secunda mare, sunt prezente 
şi cvartele perfecte paralele. Linia tenorului este congruentă cu melodica celorlalte 
două lieduri: multe ornamente, diviziuni ritmice excepţionale care diluează 
senzaţia de curgere măsurată a timpului, şi, deşi predomină mersul treptat, sunt 
exploatate expresiv intervalele disonante şi mari: septima mică, octava micșorată. 
Melodia primei strofe este repetată variat în strofa a doua, transpusă cu un ton mai 
sus. 

Exemplul nr. 5: Noapte extatică, m. 34-35 


În final câteva observații despre versiunea orchestrală. Este realizată, 
conform manuscrisului, în anii 1957-1958, deci după varianta cu acompaniament 
de pian (unde cele trei lieduri au menționate datele de 3 mai 1956, 7 ianuarie 1957 
şi 14 aprilie 1957), şi conține, suplimentar față de cele trei lieduri, un preludiu şi un 
interludiu plasat între al doilea şi al treilea lied. Cele două momente orchestrale, 
deşi scurte, dau ciclului în această versiune un plus de gravitate. Orchestra este 
aerisită: două flaute, două oboaie, două clarinete, în mod surprinzător un clarinet 
bas în locul previzibilului fagot, doi corni, trei instrumente armonice de culoare 
(celestă, harpă, pian), percuție şi coarde. Preludiul este, la propriu, un... preludiu 
la unison, cromatic şi contorsionat, iar interludiul este o reluare variată a 
preludiului, mai scurtă și tratată în cheie heterofonică. 

Deşi este lucrarea unui compozitor proaspăt ieşit de pe băncile facultăţii, 
ciclul de lieduri Cetini negre nu şi-a pierdut deloc din prospeţime, şi n-a dispărut 
nici din atenția lumii muzicale, fiind programat în 2014, cu ocazia împlinirii de 
către compozitorul Cornel Ţăranu a vârstei (neverosimile, ca să-l citez chiar pe 
maestru) de 80 de ani, atât în stagiunea Filarmonicii Transilvania (dirijor Horia 
Andreescu), cât și la Filarmonica din laşi (sub bagheta lui Adrian Morar), în 
ambele ipostaze în interpretarea talentatului tenor Tiberius Simu. 

Dacă ceea ce contează este să lași o urmă, o zgârietură pe fața pământului, 
în trecerea ta prin lume, atunci se poate spune cu certitudine că maestrul Cornel 
Țăranu a lăsat o brazdă adâncă în mintea și în sufletul celor care l-au cunoscut — cei 
care am avut privilegiul să-i fim discipoli şi melomanii obişnuiţi deopotrivă. 

